SKRIFTLIG FORESPØRGSEL E-1719/02

af André Brie (GUE/NGL) til Kommissionen

(13. juni 2002)

Om: Overførsel af midler fra de (tre) finansieringsinstrumenter for små og mellemstore virksomheder i de fem nye delstater i Forbundsrepublikken Tyskland

Kommissionen bedes på baggrund af initiativet for vækst og beskæftigelse (1998), som bl.a. indebar tre finansieringsinstrumenter for små og mellemstore virksomheder SMV-garantifaciliteten, ETF-iværksætterfaciliteten og Joint European Venture (JEV) , oplyse, hvor mange midler der siden da er blevet overført til følgende delstater (Forbundsrepublikken Tyskland):

- Mecklenburg-Vorpommern,

- Brandenburg,

- Berlin,

- Sachsen-Anhalt,

- Thüringen,

- Sachsen?

Kommissionen bedes forelægge en oversigt over beløbene opdelt efter finansieringsinstrument og delstat samt (for så vidt det er muligt) en procentmæssig sammenligning i forhold til de gamle delstater.

Svar afgivet på Kommissionens vegne af Pedro Solbes Mira

(19. august 2002)

Inden for rammerne af garantiordningen for små og mellemstore virksomheder (SMV) har SMV i de nye delstater og Berlin modtaget ca. 4 100 lån. Det svarer til en andel på 21,6 % målt i forhold

til det samlede antal lån til alle tyske SMV. Det samlede beløb for alle garanterede lån til SMV i de nye delstater beløber sig til over 125 mio. EUR, hvilket er 20,4 % af lånevolumet for hele Forbundsrepublikken Tyskland, der er på 616 mio. EUR.

Garantivolumen for hele Forbundsrepublikken Tyskland beløber sig til 485 mio. EUR, og heraf falder 100,3 mio. EUR, dvs. 21 %, på de nye delstater og Berlin. Af dette garantivolumen er 245,5 mio. EUR omfattet af modgarantier fra Den Europæiske Investeringsfond (EIF). Pr. 31.3.2002 falder 236,4 mio. EUR på Deutsche Ausgleichsbank (EIF-modgaranti på 50 % vedrørende et garantivolumen på 472,9 mio. og et lånevolumen på 591,1 mio.(1)) og 9 mio. EUR på Kreditanstalt für Wiederaufbau (en EIF-modgaranti på 75 % i forhold til et garantivolumen på 12 mio. EUR og et lånevolumen på 24 mio. EUR(2)).

Nærmere oplysninger om fordelingen på de enkelte delstater fremgår af de oversigter, som Europa-Parlamentets Generalsekretariat har sendt direkte til det ærede medlem.

Som led i ETF-iværksætterfaciliteten er der investeret i tre venturekapitalselskaber, som har investeret midler i startkapital, og som primært investerer i Forbundsrepublikken Tyskland. Af disse tre fonde er en fuldt ud tegnet. EU's deltagelse i denne fond blev godkendt i slutningen af 1998. I forbindelse med den anden fond, hvor den første finansieringsrunde blev afsluttet i midten af 2000, er nu næsten halvdelen af de bevilgede midler indbetalt. Deltagelse i tredje fond blev godkendt i midten af maj 2002. Finansieringsrunden er endnu ikke afsluttet. Relevante oplysninger, som giver mulighed for en procentuel sammenligning mellem gamle og nye delstater, foreligger derfor kun for én fond.

Denne fond har modtaget EU-midler på 8,8 mio. EUR (22,4 % af den samlede kapital på 39 mio. EUR) og har investeret i 27 porteføljevirksomheder. 25 af disse ligger i Forbundsrepublikken Tyskland og 2 i Schweiz.

Af disse 25 porteføljevirksomheder har tre (12 %) deres hovedsæde i de af det ærede medlem nævnte delstater (to i Berlin, en i Sachsen). Disse tre virksomheder har modtaget midler på i alt 1,3 mio. EUR fra venturekapitalselskabet.

Joint European Venture-programmet (JEV) fremmer etablering af tværnationale joint ventures mellem SMV inden for Unionens medlemsstater og Det Europæiske Økonomiske Samarbejdsområde. EU's bidrag skal hjælpe med til at dække omkostningerne i forbindelse med etablering af et joint venture (facilitet for samfinansiering af foranstaltninger til forberedelse af projekt og investeringer).

Inden for rammerne af JEV-programmet støttes endvidere foranstaltninger, som tilskynder samarbejde mellem SMV med henblik på oprettelse af joint ventures og informerer SMV om JEV-programmet (facilitet for rammeforanstaltninger, der fremmer programmet).

Siden JEV-programmets iværksættelse er der indtil nu ydet 188 750 EUR til ansøgere fra de nye delstater og Berlin. Disse midler udbetales i rater i takt med projekternes gennemførelse. Oversigter over samfinansiering af projektforberedende foranstaltninger og investeringer og foranstaltninger for at fremme programmet sendes direkte til det ærede medlem og Europa-Parlamentets Generalsekretariat.

(1) Deutsche Ausgleichsbank (DtA) indrømmer ansvarsfritagelse på 80 % af lånebeløbet. Denne delvise ansvarsfritagelse dækkes af en garanti fra Den Europæiske Investeringsfond på 50 %.

(2) Kreditanstalt für Wiederaufbau (KfW) indrømmer ansvarsfritagelse på 50 %, som dækkes af en garanti fra Den Europæiske Investeringsfond på 75 %.